* ხელშეკრულების დასაწყისში მიუთითეთ ქალაქი, სადაც იმყოფებით აღნიშნული ხელშეკრულების დადების მომენტში და სრული თარიღი - დღე, თვე და წელი.
* “გამქირავებელი“/“მეიჯარე“ ეს არის ქონების, გასაქირავებელი/იჯარით გასაცემი ფართის მესაკუთრე, რომელიც აქირავებს/იჯარით გასცემს საცხოვრებელ/არასაცხოვრებელ სადგომს. გამქირავებელი/მეიჯარე შესაძლებელია იყოს როგორც ფიზიკური, ისე იურიდიული პირი (კომპანია). ფიზიკური პირის შემთხვევაში, შესაბამის ადგილას უნდა მიუთითოთ აღნიშნული ქონების მესაკუთრის სახელი, გვარი და პირადი ნომერი. იურიდიული პირის შემთხვევაში კი ამ გრაფის ფორმულირება იქნება შემდეგნაირი- მაგ: **შპს „123“** (კომპანიის სრული სახელწოდება საჯარო რეესტრის ამონაწერის მიხედვით), **(123456 - საიდენტიფიკაციო ნომერი)**, წარმოდგენილი მისი დირექტორის - **სახელი, გვარი, პირადი ნომერი** სახით. ქონების მესაკუთრე შეგიძლიათ დაადგინოთ ამ ქონებაზე საჯარო რეესტრის ამონაწერის საშუალებით. ამავე ამონაწერში მოიძიებთ ინფორმაციას კომპანიის საიდენტიფიკაციო ნომრის შესახებ, ფიზიკური პირის პირადი ნომერი კი უნდა იხილოთ პირადობის მოწმობაზე.
* „დამქირავებელი”/“მოიჯარე“ ეს არის ფიზიკური პირი/ფიზიკური ან იურიდიული პირი, რომელიც ქირაობს/იჯარით იღებს საცხოვრებელ/არასაცხოვრებელ სადგომს. მითითებულ ადგილას უნდა ჩაწეროთ დამქირავებლის/მოიჯარის სახელი, გვარი/სახელწოდება და პირადი/საიდენტიფიკაციო ნომერი ზემოთ აღნიშნული რჩევების შესაბამისად.
* პუნქტი 1.1 - შესაბამის გრაფაში მიუთითეთ ქონების სრული მისამართი, კერძოდ: ქალაქი, ქუჩა, ნომერი, კორპუსი, სადარბაზო, ბინის ნომერი. საკადასტრო კოდი შეგიძლიათ იხილოთ საჯარო რეესტრის ამონაწერში. ასევე, მიუთითეთ რამდენ კვადრატულ მეტრს შეადგენს საცხოვრებელი/არასაცხოვრებელი ფართი.
* მუხლი 3 - მიუთითეთ დროის პერიოდი - დღე, თვე ან წელი, რა ვადითაც შეთანხმდით საცხოვრებელი/არასაცხოვრებელი ფართის ქირავნობის/იჯარის თაობაზე.
* პუნქტი 4.1 - მიუთითეთ ყოველდღიურად/ყოველთვიურად/ყოველწლიურად/ერთიანად გადასახდელი ქირის ოდენობა ეროვნულ ვალუტაში - ლარში.
* პუნქტი 4.2 - მიუთითეთ რიცხვი, რა ვადამდეც ყოველთვიურად ქირის თანხის გადახდაზე შეთანხმდით. სხვა პერიოდის - დღის, წლის ან თანხის ერთიანად გადახდის შემთხვევაში მიუთითეთ შესაბამისი ვარიანტი.
* პუნქტი 4.3 - მიუთითეთ რომელი ფორმით შეთანხმდით ქირის თანხის გადახდაზე - საბანკო ანგარიშზე თანხის ჩარიცხვით (უნაღდო) თუ გამქირავებლისთვის/მეიჯარისთვის თანხის ხელზე გადაცემით (ნაღდი).
* პუნქტი 4.4 - უნაღდო ანგარიშსწორების ფორმაზე შეთანხმების შემთხვევაში მიუთითეთ გამქირავებლის/მეიჯარის საბანკო ანგარიშის ნომერი, რომელზეც განხორციელდება ქირის თანხის ჩარიცხვა. თუ არ ფლობთ საბანკო ანგარიშს და გსურთ ანგარიშსწორება მოხდეს უნაღდო ფორმით, შეგიძლიათ მიმართოთ თქვენთვის სასურველ ბანკს, გახსნათ ანგარიში და ანგარიშის ნომერი მიუთითოთ შესაბამის გრაფაში.
* ხელშეკრულების ბოლოს ორივე მხარემ მოაწერეთ ხელი - გამქირავებელმა/მეიჯარემ და დამქირავებელმა/მოიჯარემ. თუ გამქირავებელს/მეიჯარეს ან მოიჯარეს წარმოადგენს კომპანია, ხელს აწერს კომპანიის დირექტორი და ხელმოწერას თან ერთვის კომპანიის ბეჭედი.